b'\n_START_ARTICLE_\nDen solgte brud\n_START_PARAGRAPH_\nDen solgte brud (tsjekkisk: Prodan\xc3\xa1 nev\xc4\x9bsta) er en komisk opera i tre akter med musikk av Bed\xc5\x99ich Smetana og libretto av Karel Sabina._NEWLINE_Handlingen er lagt til en liten landsby i B\xc3\xb6hmen p\xc3\xa5 1800-tallet.\n_START_SECTION_\nHistorie\n_START_PARAGRAPH_\nSmetana skrev musikken i \xc3\xa5rene 1863\xe2\x80\x931866. En to akters versjon med talte dialoger ble uroppf\xc3\xb8rt 30. mai 1866 p\xc3\xa5 det provisoriske teatret Prozatimn\xc3\xad divadlo i Praha, men slo ikke godt an, s\xc3\xa5 de f\xc3\xb8lgende fire \xc3\xa5rene reviderte og utvidet han operaen. Den endelige versjonen ble uroppf\xc3\xb8rt i 1870 og ble straks en verdenssuksess. Mange av de tidlige internasjonale oppf\xc3\xb8ringene var en tyskspr\xc3\xa5klig versjon med tittelen Die verkaufte Braut, og ogs\xc3\xa5 denne versjonen blir fortsatt oppf\xc3\xb8rt og innspilt.\n_START_SECTION_\nHandling\n_START_PARAGRAPH_\nI en liten b\xc3\xb8hmisk landsby feires kirseb\xc3\xa6rblomstringen p\xc3\xa5 tradisjonelt vis. Unge Ma\xc5\x99enka er likevel trist fordi foreldrene vil gifte henne bort til Va\xc5\xa1ek, s\xc3\xb8nn av den rike bonden M\xc3\xadcha. Ma\xc5\x99enkas hjerte tilh\xc3\xb8rer drengen Jen\xc3\xadk og hun lover ham evig troskap. Han forteller at en ond stemor drev ham hjemmefra, men holder noen viktige detaljer for seg selv._NEWLINE_Jen\xc3\xadk har f\xc3\xa5tt 300 gulden av ekteskapsmegleren for \xc3\xa5 gi avkall p\xc3\xa5 Ma\xc5\x99enka, men den kvikke drengen har samtidig stilt betingelse om at at hun bare kan giftes bort til en s\xc3\xb8nn av M\xc3\xadcha. Ma\xc5\x99enka f\xc3\xb8ler seg naturligvis sveket av Jenik, og erkl\xc3\xa6rer at hun like godt kan gifte seg med Va\xc5\xa1ek. Men Va\xc5\xa1ek har aldri sett Ma\xc5\x99enka, s\xc3\xa5 Jen\xc3\xadk lykkes i \xc3\xa5 framstille henne i et s\xc3\xa5 d\xc3\xa5rlig lys at den enfoldige frieren f\xc3\xa5r kalde f\xc3\xb8tter og snart forelsker seg i den omreisende sirkusdanseren Esmeralda._NEWLINE_Jen\xc3\xadks godt bevarte hemmelighet er at han er Va\xc5\xa1eks halvbror, og n\xc3\xa5 dukker M\xc3\xadcha opp p\xc3\xa5 scenen for \xc3\xa5 erkl\xc3\xa6re at Jen\xc3\xadk er en s\xc3\xb8nn fra f\xc3\xb8rste ekteskap som han lenge trodde var forsvunnet. Dermed kan den overlykkelige Ma\xc5\x99enka konstatere at med Va\xc5\xa1ek ute av bildet inneb\xc3\xa6rer Jen\xc3\xadks snedige betingelse at det bare er ham hun kan gifte seg med.\n_START_SECTION_\nMusikk\n_START_PARAGRAPH_\nFram til Smetanas tid fantes ingen egen nasjonal tsjekkisk opera, bortsett fra noen mindre og lite spilte verk. Den solgte brud er Smetanas andre opera og et ledd i hans bestrebelser p\xc3\xa5 \xc3\xa5 skape en egen tsjekkisk operasjanger. Han bruker mye tradisjonelle b\xc3\xb8hmiske danseformer som polka og furiant, selv om han stort sett unng\xc3\xa5r \xc3\xa5 sitere folkemelodier. Musikken har likevel et distinkt folkemusikalsk preg._NEWLINE_Den spilleteknisk krevende overtyren, som han uvanlig nok komponerte f\xc3\xb8r han hadde startet hovedarbeidet med operaen, f\xc3\xb8rer hurtig over i selve handlingen. Overtyren og satsen Furiant framf\xc3\xb8res ofte som uavhengige konsertstykker.'